કથાવાર્તાના ઇશ્કી અને વચનામૃતના જ્ઞાની હોવાથી કુબેરભાઈને શાસ્ત્રીજી મહારાજના મહિમાનું આકંઠ પાન કરવાની લગની લાગી હતી. ક્યારેક શાસ્ત્રીજી મહારાજ તો ક્યારેક તેઓની આજ્ઞા અનુસાર વિચરતાં વિચરતાં યોગીજી મહારાજનું મંડળ ભાવનગર પધારે ત્યારે કુબેરભાઈ બ્રહ્મજ્ઞાનના અખાડામાં મોખરે હોય. તેમની બુદ્ધિમત્તાનો પરિચય તેમની પ્રશ્નપરંપરાથી સૌને થતો. તેમની તર્કશક્તિ-યુક્ત એમના પ્રશ્નોથી ભલભલા વિદ્વાનો પણ ગૂંચવાઈ જાય. પરંતુ એવા કુબેરભાઈને શાસ્ત્રીજી મહારાજ અને યોગીજી મહારાજની વાતો અને સાધુતાએ વશ કરી લીધા હતા. વળી યોગીજી મહારાજનું હેત પણ અસાધારણ. યોગીજી મહારાજ તેમને પ્રેમથી ઊની ઊની રોટલી જમાડતા. તો યોગીજી મહારાજને દાળિયા તથા મૂળા ઉપર રુચિ. તેથી કુબેરભાઈ શાકભાજી સાથે મૂળા તથા દાળિયા મંગાવતા અને આગ્રહથી એમને જમાડતા.